**Вучэбны занятак у 4 класе па прадмеце “Чалавек і свет”**

**Тэма:** Ефрасіння Полацкая

Палякова Таццяна Іванаўна

настаўнік пачатковых класаў

першай кваліфікацыйнай катэгорыі

ДУА “Цырынскі вучэбна-педагагічны

Комплекс дзіцячы сад-сярэдняя школа”

Карэліцкага раёна

Гродзенскай вобласці

**Мэта:** плануецца, што напрыканцы ўрока вучні будуць ведаць асноўныя звесткі з жыцця і дзейнасці Ефрасінні Полацкай, усвядомяць вялікую гуманістычную ролю яе намаганняў, накіраваных на служэнне сваёй Бацькаўшчыне.

**Задачы:**

* садзейнічаць развіццю звязнай мовы вучняў, памяці, увагі, аналі-тычных і камунікатыўных здольнасцей, навыкаў групавога ўзаемадзеяння;
* стварыць умовы для выхавання пачуцця нацыянальнай годнасці, цікавасці да гістарычнага мінулага беларускай зямлі, павагу да нашых продкаў.

**Тып урока:** камбінаваны з выкарыстаннем ІКТ.

**Абсталяванне**: нагляднасць (партрэт Е.Полацкай, малюнкі з выявай крыжа Ефрасінні Полацкай, горада Полацка і Іерусаліма), карткі з заданнямі, камп’ютары, падручнікі, атлас, ліст ведаў.

**Ход урока**

1. Арганізацыйна-мабілізацыйны этап

Настаўнік прагаворвае верш. Вучні адказваюць на пытанні.

Усе прыйшлі?

Усе здаровы?

Да ўрока ўсе гатовы?

Мае дзеці малайцы!

І дзяўчынкі, і хлапцы.

Будзем дружна працаваць?

Урок можна пачынаць.

- Хто скажа, навошта мы вывучаем дадзены прадмет?

- А навошта ведаць сваю гісторыю?

- Звярніце ўвагу на малюнак на дошцы. Хто можа назваць назву горада. Правільна, гэта Полацк.

- А што вы ведаеце пра гэты горад?

* Сёння мы працягнем падарожжа ў старажытны горад Полацк, але спачатку праверым дамашняе заданне.

1. Праверка дамашняга задання

* Прапаную вучням, у якіх на парце ляжаць каляровыя кругі, выканаць тэст на камп’ютары. (*вучні выконваюць тэст у праграмме My test)*

1. Як празвалі Усяслава ў народзе?

*1) Мудрым*

*2) Чарадзеем*

*3) Кніжнікам*

2. Назаві горад, у якім княжыў Усяслаў Чарадзей.

*1) Полацк*

*2) Мінск*

*3) Кіеў*

3. Назаві раку, на якой адбылася бітва паміж Усяславам і Кіеўскімі князямі.

*1) Заходняя Дзвіна*

*2) Няміга*

*3) Дняпро*

*4) Сож*

4. Дзе быў пабудаваны сабор па загадзе Усяслава?

*1) У Ноўгарадзе*

*2) У Кіеве*

*3) У Мінску*

*4) У Полацку*

5. У якіх стагоддзях княжыў Усяслаў Чарадзей?

1) І*Х – Х*

*2) Х– ХІ*

*3) ХІ – ХІІ*

*4) ХІІ – ХІІІ*

Астатнія вучні рыхтуюцца адказаць на прапанаваныя пытанні.

* Пра каго гэтыя словы: “*То ваўком, бывала, абернецца, то турам, то сокалам…*“ (*пра Усяслава Чарадзея*)
* Хто такі Усяслаў Чарадзей? (*полацкі князь*)
* Чаму князь Усяслаў атрымаў прозвішча “чарадзей”? (*яго поспехі, рашучасць, спрытнасць сучаснікі лічылі “чараўніцтвам”)*
* Які сабор пабудаваў Усяслаў Чарадзей у Полацку? (*Сафійскі сабор*)
* Што такое дружына? (*асабістае войска князя*)
* Што вы ведаеце пра дружыну князя? (*малады князь сабраў аж 7 тыс. воінаў і ўсе былі маладыя)*
* У якім стагоддзі княжыў Усяслаў Чарадзей? (*11-12ст.)*

Малайцы. Я задаволена вашымі адказамі. Хочацца адзначыць адказы вучняў …. (*называюцца вучні, якія добра і правільна адказвалі, даецца ацэнка тэставым заданням).*

1. Вывучэнне новага матэрыялу

а) вызначэнне тэмы і мэты вучэбнага занятку

* Перад тым, як перайсці да вывучэння новага матэрыялу, прапаную вам пазнаёміцца з лістком ведаў, які знаходзіцца ў кожнага на парце. Адзначце тыя сцвярджэнні, з якімі вы ўжо знаёмы.

Лісток ведаў

|  |  |  |
| --- | --- | --- |
| Сцвярджэнні | Ведаю | Яшчэ не вывучалі |
| 1.У ХІ ст. у Полацку княжыў Усяслаў Чарадзей |  |  |
| 2.Юная Прадслава пайшла ў манастыр, каб прысвяціць сваё жыццё богу і бедным людзям |  |  |
| 3. Бітва на Нямізе адбылася ў 1067 годзе |  |  |
| 4. У манастыры Ефрасіння займалася перапісваннем кніг, дапамагала бедным |  |  |
| 5. Храм святой Сафіі быў пабудаваны ў Полацку |  |  |
| 6. Крыж Ефрасінні Полацкай з’яўляецца народнай святыняй для беларускага народа |  |  |
| 7. Сабор святой Сафіі пабудаваны па загадзе князя Усяслава Чарадзея ў ХІ ст. |  |  |
| 8. Спаса-Ефрасіннеўская царква пабудавана па жаданні манахіні Ефрасінні Полацкай |  |  |

* Раскажыце, што вам ужо вядома .(*Мы ведаем…)*
* А цяпер назавіце сцвярджэнні, якія мы яшчэ не вывучалі.
* Паспрабуйце сфармуляваць тэму ўрока. *(Ефрасіннія Полацкая)*
* Правільна. Паспрабуйце вызначыць вучэбную мэту? (*Мы даведаемся хто такая Ефрасіння Полацкая? Чым яна займалася?)*
* Я згодна з вамі. Напрыканцы ўрока вы павінны адказаць на наступныя пытанні (*пытанні* *запісаны на дошцы*).

Хто такая Ефрасіння Полацкая?

Які ўклад яна ўнесла ў гісторыю Беларусі?

б) тлумачэнне новага матэрыялу

Звярніце ўвагу на партрэт Ефрасінні Полацкай.

- Аб чым гаворыць вам яе адзенне?*(* *Ефрасіння Полацкая была манашкай)*

* Аб чым гавораць пяро і кнігі?( *Мабыць яна* *любіла чытаць кнігі, можа займалася перапісваннем кніг)*
* Каб пацвердзіць вашы адказы, запрашаю вас у падарожжа “Старонкі жыцця Ефрасінні Полацкай”.

**Старонка першая – Дзяцінства**

- Прапаную папрацаваць у групах. Кожная група павінна падрыхтаваць паведамленне пра дзяцінства Ефрасінні Полацкай. Работу груп праверым у выглядзе гульні “Снежны ком”.

**1 група**

У князя Светаслава і княгіні Сафіі нарадзілася дзяўчынка. Назвалі яе Прадслава. Яна была ўнучкай Усяслава Чарадзея.Князёўна з маленства чула паданні пра Рагнеду і іншых славутых продкаў, якія аддана служылі роднай зямлі.

**2 група**

Бацька запрасіў у дом манахаў. Прадслава была здольнай вучаніцай, таму хутка навучылася пісаць і чытаць. Дзяўчынка вельмі палюбіла кнігі.

Яна часта наведвала Сафійскі сабор. Ёй падабалася жыццё манашак. У саборах і манастырах захоўвалася шмат кніг, таму можна было займацца навукаю, вучыць іншых.

* Як вы лічаце, што ж адбылося ў жыцці Прадславы далей?*( Прадслава пайшла ў манастыр)*
* А каб даведацца, чаму Прадслава пайшла ў манастыр перагорнем наступную старонку часопіса?

**Старонка другая – манашка Ефрасіння**

Адкрываем падручнікі на с.50, самастойна працуем над трэцім і чацвёр-тым абзацамі. *( вучні чытаюць моўчкі, арганізуецца праверка прачытанага)*

* Для чаго Прадслава пайшла ў манастыр? *(Каб прысвяціць сваё жыццё бедным людзям.)*
* Якое новае імя яна атрымала ў манастыры?*(Ефрасіння.)*

Імя Ефрасіння ў перакладзе з грэчаскай мовы азначае “радасць”. Пазней за заслугі Ефрасінні перад полацкім народам, яе сталі называць Ефрасіння Полацкая.

* Я бачу, што вы крышачку змарыліся. Прапаную вам адпачыць. Устань-це, калі ласка!

в) Фізкультхвілінка

Я буду называць сцвярджэнні, калі яны правільныя – маршыруем на месцы, а калі не – прысядаем.

1. Бацька Ефрасінні Полацкай Рагвалод. –
2. Ефрасіння Полацкая будавала замкі.–
3. Ефрасіння Полацкая перапісвала кнігі. +
4. Ефрасіння Полацкая вучыла дзяўчынак пры манастыры.+
5. Ефрасіння Полацкая кіравала дзяржавай. –
6. Ефрасіння Полацкая была манашкай. +
7. Усяслаў Чарадзей – дзядуля Ефрасінні Полацкай.+
8. У дзяцінстве мела імя Анастасія. –
9. Прадслава – імя Ефрасінні Полацкай у дзяцінстве.+
10. Ефрасіння Полацкая – асветніца.+

* Сядайце.
* Дакажыце, чаму Ефрасінню Полацкую можна назваць асветніцай?

*(перапісвала кнігі, адкрыла школу для дзяўчынак, вучыла чытаць і пісаць)*

Ефрасіння Полацкая прысвяціла сваё жыццё асвеце свайго народа. Яна заклікала народ паважаць адзін аднаго, жыць у міры*.*

Перагорнем наступную старонку.

**Старонка трэцяя –Спаса-Ефрасіннеўскай царква**

*(малюнак з выявай Спаса-Ефрасіннеўскай царквы вывешваецца на дошку)*

Самым прыгожым будынкам 12 ст., які захаваўся да нашага часу, была Спаса-Ефрасіннеўская царква.

- Як вы думаеце, чаму царква мае такую назву?

* А што абазначае слова спас? ( *Спас – рэлігійнае свята ў гонар Ісуса Хрыста (спасіцеля)*
* А хто такі Ісус Хрыстос? (*Бог)*

Старажытны рукапіс сведчыць, што ў сне Ефрасінні з’явіўся анёл і параіў ёй пабудаваць царкву, якая і сёння знаходзіцца ў Полацку, недалёка ад ракі Палаты, і носіць яе імя.

Адкрыйце с. 8 атласа і знайдзіце выяву Спаса-Ефрасіннеўскай царквы. Звярніце ўвагу, што царква - невялікая і аднакупальная, мураваная, вызначаецца строгасцю і прыгажосцю. Царквой можна любавацца і сёння.

- У якім горадзе знаходзіцца царква?*(у Полацку)*

- Як называецца царква, пабудаваная Ефрасінняй Полацкай?

- Назавіце асноўныя прыкметы Спаса-Ефрасіннеўскай царквы.

У кожнага народа ёсць свае святыні, якія яны вельмі шануюць. У беларускага народа таксама ёсць такая святыня, якая звязана з імем Ефра-сінні Полацкай.

Даведаемся пра гэта ў час размовы на наступнай старонцы нашага падарожжа, якая называецца …

**Старонка чацвёртая – Святы Крыж***.*

*(на дошку вывешваецца малюнак з выявай крыжа)*

Прапаную самастойна папрацаваць з матэрыялам падручніка на с.53, два апошнія абзацы. Пасля чытання вы парацуеце ў парах. Вам неабходна запоўніць схему, якая знаходзіцца ў вас на парце. (*Дадатак 4*)

Выступленні вучняў па схеме ( м*айстар Лазар Богша па заказе Ефрасінні Полацкай зрабіў крыж. Крыж быў зроблены ў 1161 годзе. У пачатку вайны ў 1941 годзе крыж знік. Зрабіў копію крыжа сучасны майстар Мікалай Кузьміч.)*

Паданне сведчыць , што крыж свяціўся, хворым вяртаў здароўе, знясіленым – надзею на лепшае жыццё. Крыж сучаснага майстра захоўваецца ў Спаса-Ефрасіннеўскай царкве. Там захоўваюцца і мошчы (астанкі) святой Сафіі. А пошукі сапраўднага крыжа прадаўжаюцца.

Перагорнем апошнюю старонку нашага падарожжа.

**Старонка пятая – Святая**

У канцы жыцця Ефрасіння вырашыла адправіцца ў далёкае падарожжа ў Іерусалім, каб пакланіцца Святой Зямлі, дзе жыў Ісус Хрыстос. Там яна захварэла і памерла. Пазней астанкі Ефрасінні былі перавезены ў Полацк у Спаса- Ефрсіннеўскі манастыр.

Ефрасіння Полацкая зрабіла для нашага народа столькі дабра, што царква абвясціла яе святой. І зараз 5 чэрвеня штогод у Беларусі адзначаецца дзень памяці Ефрасінні Полацкай. Яна лічыцца нябеснай заступніцай зямлі беларускай.

Беларускі народ помніць аб Ефрасінні Полацкай*.* У Полацку пастаўлены помнік Ефрасінні Полацкай, ёсць вуліца Ефрасінні Полацкай, якая цягнецца ад манастыра да Сафійскага сабора. Адна з гімназій горада Полацка носіць імя Ефрасінні Полацкай.

Вы мяне так уважліва слухалі. Адкажыце, калі ласка, на наступныя пытанні.

* Што здарылася з Ефрасінняй у Іерусаліме?*(захварэла і памерла)*
* Чаму царква абвясціла Ефрасінню Полацкую Святой?*(зрабіла вельмі многа дабра для людзей)*
* Як увекавечана памяць аб Ефрасінні Полацкай? *(у Полацку пастаўлены помнік, ёсць вуліца, гімназія носіць яе імя))*
* Малайцы.

1. Замацаванне вывучанага матэрыялу

Вы ўжо шмат даведаліся пра жыццё Ефрасінні Полацкай. Зараз я прапаную вам запоўніць схему па дадзенай тэме. Яшчэ раз успомніце, аб чым гаварылі на ўроку. Вам неабходна дапісаць прапушчаныя словы або сказы (вучні працуюць у групах).

? царква

святая Ефрасіння ?

? Полацкая вучыла дзяцей

перапісвала ? заклікала ?

Памяняйцеся схемамі і праверце работу кожнай групы.

1. Падвядзенне вынікаў. Рэфлексія

Ефрасіння Полацкая паказвала прыклад іншым, як трэба жыць і самаадана служыць сваёй Бацькаўшчыне. Яна стала першай беларускай жанчынай, пра якую загаварыў увесь свет.

Наша падарожжа заканчваецца. Вы даведаліся шмат новага пра жыццё Ефрасінні Полацкай. Я думаю, што цяпер мы можам смела адказаць на пытанні, што ставілі ў пачатку ўрока. Дапоўніце сказы:

* Я даведаўся аб тым, што … ( *Ефрасіння Полацкая* *асветніца, манашка, святая.)*
* Было цікава даведацца … ( *што Ефрасіння Полацкая перапісвала кнігі, вучыла дзяцей, адкрывала школы, па яе просьбе была пабудавана царква і зроблены крыж, заклікала ўсіх жыць у міры і паважаць адзін аднаго).*

1. Кантроль і ацэнка ведаў вучняў

Аналіз адказаў і выстаўленне адзнак.

1. Дамашняе заданне

Прачытаць тэкст Ефрасіння Полацкая і адказаць на пытанні пасля

тэксту.

Падрыхтаваць паведамленне пра Ефрасінню Полацкую.

Дзякуй за ўрок.